पाएं अपने शहर की ताज़ा ख़बरें और फ्री ई-पेपरडाउनलोड करें
काेराेना की चेन काे ताेड़ने के लिए प्रदेश में 12 मई तक आंशिक लॉकडाउन कर दिया गया है। मार्केट, दुकान और कारोबार बंद होने पर रोजाना 10 हजार से अधिक प्रवासी मजदूर सूरत से यूपी, बिहार, झारखंड और पश्चिम बंगाल रवाना हो रहे हैं। इस आपाधापी के बीच एजेंट यात्रियों की मजबूरी का फायदा उठाते हुए उन्हें फर्जी ई-टिकट दे रहे हैं।
अलग-अलग लोकेशन से पीआरएस काउंटर से तत्काल टिकट निकालने के बाद उसकी डिटेल को ई-टिकट फाॅर्मेट में कन्वर्ट करके यात्रियों को भेज रहे हैं। इतना ही नहीं यात्रियों के मोबाइल पर टिकट का मैसेज भी दे रहे हैं। इसके अलावा पीआरएस काउंटर से सीनियर सिटीजन के कोटे से टिकट निकालने के बाद उसमें छेड़छाड़ करके कम उम्र वालों को दे रहे हैं।
एजेंट यात्रियों से टिकट की एवज में ढाई से तीन हजार रुपए वसूलते हैं। बुधवार को सूरत से व्यारा के बीच अहमदाबाद-हावड़ा मेल में मुंबई रेलवे विजिलेस टीम ने छापेमारी की, जिसमें 57 यात्री पकड़े गए। जो सीनियर सिटीजन और फर्जी तत्काल टिकट पर यात्रा कर रहे थे। विजिलेंस की टीम ने यात्रियों से 53700 रुपए जुर्माना वसूला। टीम फर्जी टिकट बनाने वाले एजेंट की तलाश कर रही है।
जानकारी के अनुसार उत्तर प्रदेश, बिहार, झारखंड, पश्चिम बंगाल की ट्रेनों में टिकट दिलाने के नाम पर यात्रियों से दोगुना-तिगुना किराया लेकर एजेंट उन्हें सीनियर सिटीजन के कोटे का कन्फर्म टिकट दे रहे हैं। सफर के दौरान जब टीटी चेक करता है तो कम उम्र वाले सीनियर सिटीजन के कोटे पर यात्रा करते हुए पकड़े जाते हैं।
बता दें सीनियर सिटीजन के कोटे पर सफर करने वाले यात्रियों की उम्र कम से कम 60 साल से ऊपर होनी चाहिए। जबकि एजेेंट टिकट में छेड़छाड़ करके यात्रियों की उम्र लिखकर दे देते हैं। रेलवे एक्ट के तहत इसे अपराध माना जाता है। विभाग द्वारा इस पर कार्रवाई भी की जाती है। बता दें पहले भी इस प्रकार के मामले सामने आ चुके हैं और छापेमारी भी हो चुकी है, इसके बावजूद एजेंट अपनी करतूत से बाज नहीं आ रहे हैं।
एजेंट ऐसे दे रहे झांसा: काउंटर से टिकट निकालने के बाद यात्रियों तक नहीं पहुंचाते थे
विजिलेंस विभाग ने बताया कि यात्री गांव जाने की जल्दबाजी में टिकट के लिए एजेंट से संपर्क करते हैं। एजेंट मुंहमांगी कीमत लेने के बाद दूसरे काउंटर से तत्काल टिकट निकालते हैं, पर असली टिकट यात्रियों तक नहीं पहुंच पाते हैं। दूर-दराज होने की वजह से एजेंट काउंटर से निकाले गए असली तत्काल टिकट को ई-टिकट फॉर्मेट में कन्वर्ट करके मोबाइल पर यात्रियों को भेज देते हैं।
यात्री उसे असली मानकर ट्रेन में सवार हो जाते हैं। ट्रेन में जब जांच होती है और पकड़े जाते हैं तो यात्रियों के होश उड़ जाते हैं। बता दें ट्रेन में मौजूद टीसी के पास सभी प्रकार के टिकट की डिटेल उपलब्ध होती है। इससे यात्री तुरंत पकड़ में आ जाते हैं।
यात्री सतर्क रहें: टिकट के पीएनआर नंबर की ऑनलाइन जांच करने के बाद सफर करें
रेलवे के एक वरिष्ठ अधिकारी ने बताया कि यात्रियों काे ट्रेन में सवार होने से पहले एक बार अपने टिकट की जांच करनी चाहिए। टिकट पर लिखे पीएनआर नंबर की ऑनलाइन जांच करें। इससे तुरंत पता चल जाएगा कि टिकट वैध है या अवैध। यात्री एजेंट से टिकट लेने से बचें।
जहां तक हो सके काउंटर से ही टिकट खरीदें अथवा अधिकृत एजेंट से लें। फर्जी एजेंट द्वारा दिए गए टिकट के पीएनआर नंबर की तुरंत जांच करें। यात्रियों को तुरंत पता चल जाएगा कि टिकट किस कोटे से निकाला गया है। सीनियर सिटीजन के टिकट पर कम उम्र वालों का यात्रा करना अपराध है।
ऐसे कर रहे ठगी
काउंटर से सीनियर सिटीजन और तत्काल टिकट निकाल उसमें छेड़छाड़ कर यात्रियों को ई-टिकट फाॅर्मेट में कन्वर्ट करके मोबाइल पर भेज रहे थे
ऐसे पकड़े गए यात्री विजिलेंस टीम ने हावड़ा मेल में की छापेमारी
बुधवार को पश्चिम रेलवे के चीफ विजिलेंस इंजेक्टर हिमांशु कापड़िया की टीम सूरत स्टेशन पर आई थी। विजिलेंट की टीम ने सूरत से गुजरने वाली अहमदाबाद-हावड़ा मेल में व्यारा के नजदीक छापेमारी की। इसमें सफर करने वाले यात्रियों के टिकट की जांच की, जिसमें 57 यात्री पकड़े गए। इसमें से 24 यात्रियों की उम्र कम होने के बावजूद सीनियर सिटीजन के कोटे का टिकट लेकर सफर कर रहे थे।
विजिलेंट की टीम ने इन यात्रियों को बेटिकट मानकर 23650 रुपए जुर्माना वसूला। वहीं, 33 यात्री फर्जी तत्काल टिकट के साथ पकड़े गए। एजेटों ने इन यात्रियों का टिकट दूसरे लोकेशन के पीआरएस काउंटर से निकाला था और टिकट यात्रियों तक नहीं पहुंचाया था।
एजेंट ने काउंटर से निकाले गए टिकट को ई-टिकट फाॅर्मेट में कन्वर्ट करके यात्रियों को भेज दिया था। इतना ही नहीं यात्रियों के मोबाइल पर मैसेज भी आया था। इन यात्रियों से 30050 रुपए जुर्माना वसूला गया। विजिलेंस की टीम ने 57 यात्रियों से कुल 53700 रुपए जुर्माना वसूला।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva zho_Hant eng_Latn